钦定古今图书集成/明伦汇编/皇极典/第226卷 > 南齐
## 钦定古今图书集成/明伦汇编/皇极典/第226卷 > 南齐

### 高帝

按《南齐书高帝本纪》，“建元元年六月乙亥，诏曰：‘宋末
频年戎寇，兼灾疾凋损，或枯骸不收，毁榇莫掩，宜速
宣下，埋藏营恤。若摽题犹存，姓字可识，可即运载，致
还本乡。有司奏遣外监典事四人周行，离门外三十
五里为限。其馀班下州郡，无棺器摽题者，属所以台
钱供市’。”上少沈深，有大量，宽严清俭，喜怒无色，从
谏察谋，以威重得众。即位后，身不御精细之物，敕中
书舍人桓景真曰：“主衣中似有玉介导，此制始自大
明末后，泰始尤增其丽，留此置主衣，政是兴衣疾源，
可即时打碎。凡复有可异物，皆宜随例也。”后宫器物
栏槛，以铜为饰者，皆改用铁。内殿施黄纱帐，宫人著
紫皮履，华盖除金花瓜，用铁回钉。每曰：“使我治天下
十年，当使黄金与土同价。”欲以身率天下，移变风俗。
上姓名骨体及期运历数，并远应图谶数十百条，历
代所未有。臣下撰录，上抑而不宣，盛矣。按《王元邈
传》：元邈字彦远，泰始初，为青州刺史。太祖镇淮阴，元
邈启明帝，称太祖有异谋，太祖不恨也。昇明中，太祖
引为骠骑司马，元邈甚惧，太祖待之如初。

### 武帝

按《南齐书武帝本纪》，永明二年八月甲子，诏曰：“窆枯
掩骼，义重前诰，恤老哀癃，实惟令典。朕求思民瘼，弗
忘鉴寐，声憓未敷，物多乖所。京师二县，或有久坟毁
发，可随宜掩埋；遗骸未榇，并加敛瘗。疾病穷困，不能
自存者，详为条格，并加沾赉。”四年闰正月辛亥，车
驾耕籍田。诏“孤老贫穷，赐谷十石，凡欲务农而粮种
阙乏者，并加给贷，务在优厚。”五年正月辛卯，诏曰：
“朕昧爽丕显，思康民瘼。虽年谷亟登，而饥馑代有。今
履端肇运，阳和告始，宜协时休，覃兹黎庶。诸孤老贫
病，并赐粮饩，遣使亲赋，每存均普。”十年正月戊午，
诏赐孤老六疾人谷五斛。按《本纪赞》，“世祖南面嗣
业，功参宝命。虽为继体，事实艰难。御衮垂旒，深存政
典，文武授任，不革旧章。明罚厚恩，皆由上出，义兼长
远，莫不肃然。外表无尘，内朝多豫，机事平理，职贡有
恒，府藏内充，民鲜劳役。宫室苑囿，未足以伤财；安乐
延年，众庶所同幸。”

### 明帝

按《南齐书明帝本纪》，“建武二年春正月己卯，诏京师
二县，有发毁坟垄，随宜修理。四年春正月壬寅，诏
民产子者，蠲其父母，调役一年，又赐米十斛。帝明
审有吏才，持法无所借。制御亲幸，臣下肃清。驱使寒
人，不得用四幅伞，大存俭约。罢世祖所起新林苑，以
地还百姓；废文帝所起太子东田，斥卖之。永明中，舆
辇舟”乘，悉剔取金银，还主衣库。太官进御食，有裹蒸，
帝曰：“我食此不尽。可四片破之，馀充晚食。”而世祖掖
庭中宫殿服御，一无所改。